
     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




Р Е Ш Е Н И Е  
№  РС-125-22-037

Днес, 08.06.2022 година, в град София, Комисията за противодействие на корупцията и за отнемане на незаконно придобитото имущество, в състав:

За председател: Антон Славчев
Член: Пламен Йоцов
Член: Силвия Къдрева
	
У С Т А Н О В И:

Производството е по реда на чл. 71, ал. 1, пр. 1 и чл. 13, ал. 1, т. 5 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение на Комисията за противодействие на корупцията и отнемане на незаконно придобитото имущество (КПКОНПИ) № КИ-054 от 16.02.2022 г. по сигнал с рег. № ЦУ01/С-125/02.02.2022 г. на КПКОНПИ.
Сигналът е подаден против Тома Белев – заместник-министър на околната среда и водите.
В сигнала са изложени твърдения, че на 22.12.2021 г. Тома Белев е назначен за заместник-министър на околната среда и водите в хипотезата на несъвместимост и конфликт на интереси. Видно от справка в Търговския регистър и регистър на юридическите лица с нестопанска цел (ТРРЮЛНЦ), същият е председател на Управителния съвет на Сдружение „***“, ЕИК: ***, което е в противоречие с чл. 36, ал. 3 от ЗПКОНПИ. На 30.12.2021 г. Министерският съвет на Република България, с Решение № 894, е приел Плана за управление на Природен парк „Българка“. Решението е предложено от Министерство на околната среда и водите (МОСВ). Ръководител на екипа, разработвал плана на парк „Българка“ е Тома Белев в качеството му на частно лице, председател на „***“. Белев е назначен за заместник-министър на околната среда и водите на 22.12.2021 г., т.е. когато е одобрен плана за управление на Природен парк „Българка“, същият вече е бил назначен за заместник-министър с ресор, идентичен с дейността по разработване на плана, изготвен от „***“. В консорциума „***“, който е спечелил поръчката и разработва плана, освен Тома Белев, участва и неправителствената организация ***, чийто ръководител е В.К., с която Белев живее на съпружески начала и имат общ син. В консорциума участва и „***“ ЕООД, която е 100% собственост на ***. 
Във връзка с твърденията в сигнала Комисията е изискала и получила с писмо вх. № ЦУ-01-1332#11/05.04.2022 г. на КПКОНПИ от ръководителя на Главния инспекторат към Министерския съвет (МС) заверени копия на следните документи: Заповед № КВ-796 от 23.12.2021 г. на министър-председателя на Република България за назначаване на Тома Белев на длъжността заместник-министър на околната среда и водите; писмо от Тома Белев до Главния инспекторат към МС с вх. № 02.04-410/21 от 04.02.2022 г., с което същия представя декларации и други документи; Декларация по чл. 35, ал. 1, т. 1 от ЗПКОНПИ от Тома Белев с № 02.12-1 от 04.02.2022 г. на МС; Декларация по чл. 19, ал. 7 от Закона за администрацията от Тома Белев с № 02.12-1 от 04.02.2022 г. на МС; Писмо от МОСВ с вх. № 05.00-161/05.04.2022 г. на МС; Заповед № РД-1/04.01.2022 г. на МОСВ за определяне функциите на заместник-министрите на околната среда и водите; Заповед № РД-27/12.01.2022 г. на МОСВ за възлагане на правомощия на възложител по Закона за обществените поръчки (ЗОП) на заместник-министрите на околната среда и водите; Заповед № РД-127/02.02.2022 г. на МОСВ за определяне функциите на заместник-министрите на околната среда и водите; Заповед № РД-134/01.02.2022 г. на министъра на околната среда и водите; CD със съдържание План за управление на Природен парк „Българка“ по Решение № 894/30.12.2021 г. на МС; Решение № 894/30.12.2021 г. на МС за приемане План за управление на Природен парк „Българка“; Писмо от главния секретар на МОСВ с вх. № 104.09-46/21.12.2021 г. на МС ведно с приложения – доклад от министъра на околната среда и водите, проект на решение на МС, проект на План за управление на Природен парк „Българка“ и други. 
В допълнение Комисията е изискала и с писмо вх. № ЦУ01-5739#1/01.06.2022 г. на КПКОНПИ от ръководителя на Главния инспекторат към МС е получила следните документи: Заявление от Тома Белев от 16.01.2022 г. до Управителния съвет на Сдружение „***“ за напускане на сдружението по собствено желание; Заявление от Тома Белев до председателя на Управителния съвет на *** за напускане на управителния съвет на сдружението по собствено желание, получено на 04.02.2022 г.; Заявление от Тома Белев до председателя на Управителния съвет на Фондация „***“ за напускане на управителния съвет на фондацията по собствено желание, получено на ръка от А.Й. на 04.02.2022 г. и Заявление от Тома Белев до председателя на Управителния съвет на Фондация „***“ за напускане на управителния съвет на фондацията по собствено желание, получено на 04.02.2022 г. от доц. С.Д.
Служебно е направена справка в НБД „Население“, ТРРЮЛНЦ, Регистър БУЛСТАТ и Регистъра на лица, заемащи висша публична длъжност на КПКОНПИ.

След като обсъди събраните в хода на административното производство доказателства, Комисията установи следното от фактическа страна:

Тома Белев е назначен за заместник-министър на околната среда и водите със Заповед № КВ-796 от 23.12.2021 г. на министър-председателя на Република България. На представеното заверено копие на заповедта е отбелязано, че Белев встъпва в длъжност на 04.01.2022 година.
На 04.02.2022 г., с писмо вх. № 02.04-410/21 на МС, Тома Белев изпраща до Главния инспекторат на МС декларации по чл. 35, ал. 1, т. 1 от ЗПКОНПИ и по чл. 19, ал. 7 от Закона за администрацията, в които декларира, че заема други длъжности, несъвместими със заеманата от него висша публична длъжност, а именно – председател на Управителния съвет на ***, както и член на управителните съвети на ***, Фондация „***“ и Фондация „***“. Към същото писмо Белев прилага и доказателства за отвеждането си от гореизброените юридически лица с нестопанска цел, а именно: Заявление от 16.01.2022 г. до Управителния съвет на Сдружение „***“ за напускане на сдружението по собствено желание; Заявление до председателя на Управителния съвет на *** за напускане на управителния съвет на сдружението по собствено желание, получено на 04.02.2022 г.; Заявление до председателя на Управителния съвет на Фондация „***“ за напускане на управителния съвет на фондацията по собствено желание, получено на ръка от А.Й. на 04.02.2022 г. и Заявление до председателя на Управителния съвет на Фондация „***“ за напускане на управителния съвет на фондацията по собствено желание, получено на 04.02.2022 г. от доц. С.Д.
От направена справка в ТРРЮЛНЦ по партидата на Сдружение „***“, ЕИК: ***, е видно, че Тома Белев е член на Управителния съвет на сдружението за периода от 14.06.2018 г. до 06.04.2022 година. Видно от Протокол от проведено на 16.01.2022 г. Общо събрание на Сдружение „***“, е прието решение за избор на нов председател на Управителния съвет на сдружението, като на мястото на Тома Белев е избрана Л.Д. В края на въпросното заседание Белев информира присъстващите, че след приключването му ще депозира молба за напускане на сдружението по собствено желание.
От направена справка в Регистър БУЛСТАТ се установи, че Белев е член на управителните съвети на ***, Фондация „***“ и Фондация „***“. 
Горното е видно и от подадената от Тома Белев пред КПКОНПИ декларация по чл. 35, ал. 1, т. 2 от ЗПКОНПИ с вх. № В4691/23.01.2022 г., в която е посочил, че към датата на назначаването си за заместник-министър на околната среда и водите и 12 месеца преди това има участие в орган на управление или контролен орган на следните юридически лица с нестопанска цел: Сдружение „***“, ***, Фондация „***“ и Фондация „***“.
На 30 декември 2021 г. МС постановява Решение № 894, с което приема План за управление на Природен парк „Българка“. Проектът на решение на МС е внесен за разглеждане от министъра на околната среда и водите. От представените по преписката документи е видно, че Планът за управление на Природен парк „Българка“ е изготвен през 2018 г. от Обединение „***“, като ръководител на екипа за изготвяне на плана е инж. Тома Белев.
От направена справка в Регистър БУЛСТАТ е видно, че Обединение „***“, ЕИК: *** е неактивно. Собственици на обединението са „***“ ЕООД, ЕИК: ***, „***“ ЕООД, ЕИК: *** и Сдружение „***“, ЕИК: ***. Негов управител е В.Ф. Същата е управител и едноличен собственик на капитала на „***“ ЕООД.
Едноличен собственик на капитала на „***“ ЕООД е Сдружение „***“, ЕИК: ***. Изпълнителен директор на последното е В.К.
От справка в НБД „Население“ е видно, че Тома Белев и В.К. имат син – М.Б., като в справка за настоящ адрес и за двамата е посочен ***, като се различава единствено номера на апартамента, а именно № ** за Белев и № ** за К.
От извършена справка в ТРРЮЛНЦ по партидата на М.Б. се установи, че за същия няма вписани данни в регистъра.
Видно от справка в Регистъра на лица, заемащи висша публична длъжност на КПКОНПИ, в т. IX на декларация с вх. № В4691/23.01.2022 г. на КПКОНПИ, Белев е посочил свързани лица, към дейността на които има частен интерес, а именно В.К., М.Б. и Политическа партия „***“.
Не се установи Тома Белев и В.Ф. да се намират в родствени връзки помежду си по права линия, по съребрена линия – до четвърта степен включително и по сватовство – до втора степен.
Видно от представените по преписката документи, за периода, в който Тома Белев е заместник-министър на околната среда и водите, са издадени две заповеди на министъра на околната среда и водите за определяне функциите на заместник-министрите по отношение непосредственото ръководство и контрол върху дейността на дирекциите в общата и специализираната администрация на МОСВ, както и върху дейността на регионалните инспекции по околна среда и водите, басейновите дирекции, дирекциите на националните паркове, Изпълнителната агенция по околна среда, Предприятието за управление на дейностите по опазване на околната среда и Националния доверителен екофонд – Заповед № РД-1/04.01.2022 г. и Заповед № РД-127/02.02.2022 г. на министъра на околната среда и водите. Поверените на Тома Белев ресорни дирекции и административни структури и по двете заповеди са дирекция „Национален координационен център“, дирекция „Екологична оценка, оценка на въздействие на околната среда и предотвратяване на замърсяването“, Регионални инспекции по околната среда и водите, дирекция „Национална служба за защита на природата“ и дирекции на националните паркове. Министърът на околната среда и водите издава и Заповед № РД-27/12.01.2022 г., с която възлага на Белев правомощията си на възложител по чл. 7, ал. 1 от ЗОП за обществени поръчки с предмет, включен във функционалната компетентност на дирекция „Национален координационен център“, дирекция „Екологична оценка, оценка на въздействие на околната среда и предотвратяване на замърсяването“ и дирекция „Национална служба за защита на природата“.
Със своя Заповед № РД-134/01.02.2022 г., министъра на околната среда и водите оправомощава Белев, в качеството му на заместник-министър на околната среда и водите с ресор дирекция „Национална служба за защита на природата“, със свои права по Закона за защитените територии (ЗЗТ).
От писмо с изх. № 03-00-121/05.04.2022 г. на министъра на околната среда и водите е видно, че между МОСВ и Сдружение „***“, няма сключени договори, споразумения и други за периода, в който Тома Белев е заместник-министър на околната среда и водите, както и такива, които са в сила към 05.04.2022 година.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Тома Белев, в качеството му на заместник-министър на околната среда и водите е лице, заемащо висша публична длъжност по чл. 6, ал. 1, т. 3 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.  
От направените справки в НБД „Население“ се установи, че от 25.03.2011 г. настоящият адрес на Тома Белев е ***, а този на В.К., от 01.01.1980 г., е ***. Може да се направи предположение, че в Регистър НБД „Население“ е допусната техническа грешка с оглед сходството на цифрите на апартаментите и Комисията приема, че от 25.03.2011 г., двамата живеят на един адрес, като имат и общо дете – М.Б. Според § 1, т. 18 от ДР на ЗПКОНПИ фактическо съжителство на съпружески начала е доброволно съвместно съжителство на съпружески начала на две пълнолетни лица, по отношение на които не съществува родство, представляващо пречка за встъпване в брак, което е продължило повече от две години и при което лицата се грижат един за друг и за общо домакинство. С оглед горното се обуславя свързаност между Белев и К., по смисъла на § 1, т. 15, б. „а“ от ДР на ЗПКОНПИ – лица, които се намират във фактическо съжителство. Този извод се подсилва от декларираната от самия Тома Белев в т. IX от подадената от него пред КПКОНПИ декларация за имущество и интереси свързаност на основата на съжителство с В.К.
Наличието на свързани лица обаче само по себе си не води до възникване на конфликт на интереси. 
По отношение на приетия с Решение № 894 на МС от 30.12.2021 г. План за управление на Природен парк „Българка“, безспорно се установи, че същият е изготвен от екип от специалисти с ръководител Тома Белев. От Заповед № КВ-796/23.12.2021 г. на министър-председателя на Република България, с която Белев е назначен за заместник-министър на околната среда и водите се установи, че същият е встъпил в длъжност на 04.01.2022 г., т.е. след като решението на МС е било прието. Конкретното решение на МС е предложено за гласуване от министъра на околната среда и водите, като Белев не би могъл да вземе участие в проведеното на 30.12.2021 г. заседание на МС, тъй като към този момент не е встъпил в длъжност.
От изложеното следва, че в конкретния случай е налице само една от предпоставките за „конфликт на интереси“ по отношение на Тома Белев, в качеството му на заместник-министър на околната среда и водите – лице, заемащо висша публична длъжност. Не са налице обаче другите две предпоставки – упражнени от лицето правомощия по служба и наличието на частен интерес. Липсата на упражнени правомощия по служба, както и на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
Съгласно чл. 13, ал. 1, т. 5 от ЗПКОНПИ, Комисията е компетентният орган, който да извърши проверка на сигнали във връзка с декларациите за несъвместимост на лицата, заемащи висши публични длъжности и да сезира органа по избора или назначаването за предприемане на съответните действия. 
Несъвместимост по смисъла на § 1, т. 7 от ДР на ЗПКОНПИ е заемането на друга длъжност или извършването на дейност, която съгласно Конституцията или закон е несъвместима с положението на лицето, заемащо висша публична длъжност. 
Видно от писмо с вх. № 02.04-410/21 от 04.02.2022 г. на МС, приложените към него декларации по чл. 35, ал. 1, т. 1 от ЗПКОНПИ и по чл. 19, ал. 7 от Закона за администрацията от Белев относно заемане на друга длъжност, несъвместима със заеманата от него висша публична длъжност, както и направените справки в ТРРЮЛНЦ и Регистър БУЛСТАТ, към датата на встъпване в длъжност заместник-министър на околната среда и водите – 04.01.2022 г., Тома Белев е председател на Управителния съвет на Сдружение „***“ и член на управителните съвети на ***, Фондация „***“ и Фондация „***“. 
Съгласно чл. 19, ал. 7, т. 3 от Закона за администрацията, заместник-министрите не могат да са членове на орган на управление или контрол на юридическо лице с нестопанска цел, търговско дружество или кооперация, какъвто е и конкретния случай с Тома Белев. 
Според разпоредбата на чл. 36, ал. 1 от ЗПКОНПИ, при заемането на висша публична длъжност, за която с Конституцията или със закон са установени несъвместимости, лицето, заемащо висша публична длъжност, подава пред органа по избора или назначаването декларация за несъвместимост в едномесечен срок от заемането на длъжността. Съгласно ал. 3 на същата разпоредба, когато лицето е декларирало наличие на несъвместимост, то е длъжно в едномесечен срок от подаване на декларацията да предприеме необходимите действия за отстраняване на несъвместимостта и да представи доказателства за това пред органа по избора или назначаването.
	От справка в ТРРЮЛНЦ се установи, че с Протокол от проведено на 16.01.2022 г. Общо събрание на Сдружение „***“, е прието решение за избор на нов председател на Управителния съвет на сдружението, като на мястото на Тома Белев е избрана Л.Д. В края на въпросното заседание Белев информира присъстващите, че след приключването му ще депозира молба за напускане на сдружението по собствено желание. 
	В представеното по административната преписка писмо с вх. № 02.04-410/21 от 04.02.2022 г. на МС Тома Белев посочва, че представя доказателства за отвеждането си (молби за напускане) като председател на Управителния съвет на Сдружение „***“ и като член на ***, Фондация „***“ и Фондация „***“. Горепосочените документи са представени пред КПКОНПИ с писмо вх. № ЦУ01-5739#1/01.06.2022 г. на Комисията. 
Предвид изложеното, на основание чл. 74, ал. 1 и ал. 2 и чл. 13, ал. 1, т. 5 от ЗПКОНПИ, Комисията за противодействие на корупцията и за отнемане на незаконно придобитото имущество, 

Р Е Ш И:


НЕ УСТАНОВЯВА конфликт на интереси по отношение на Тома Белев, ЕГН ***, в качеството му на заместник-министър на околната среда и водите и в това му качество лице, заемащо висша публична длъжност по смисъла на чл. 6, ал. 1, т. 3 от ЗПКОНПИ, във връзка с приемането на Решение № 894 на МС от 30.12.2021 г., поради липса на упражнени правомощия по служба.

ИЗПРАЩА сигнал с рег. № ЦУ01/С-125/02.02.2022 г. против Тома Белев, ЕГН ***, заместник-министър на околната среда и водите и в това му качество лице, заемащо висша публична длъжност по смисъла на чл. 6, ал. 1, т. 3 от ЗПКОНПИ, на Главния инспекторат към Министерския съвет на Република България за предприемане на необходимите действия по компетентност.

Препис от Решението да се изпрати на СГП, с оглед преценка за реализиране на правомощията ѝ по чл. 76, ал. 2 от ЗПКОНПИ. 
	Препис от решението да се изпрати на Тома Белев, на основание чл. 75, т. 1 от ЗКОНПИ. 


КОМИСИЯ:

ЗА ПРЕДСЕДАТЕЛ:…………(П)….…………./ АНТОН СЛАВЧЕВ /

ЧЛЕН:………………(П)……………....…………../ПЛАМЕН ЙОЦОВ/

  ЧЛЕН:…………………(П).…………................./СИЛВИЯ КЪДРЕВА/




Отпечатано в два екземпляра.
Екз. № 1 – КПКОНПИ
Екз. № 2 – към преписката


	
	ИМЕ, ФАМИЛИЯ
	ДЛЪЖНОСТ/ДИРЕКЦИЯ
	ДАТА
	ПОДПИС

	ИЗГОТВИЛ:
	Цветомир Трифонов
	главен юрисконсулт в д-я КИ
	
	

	СЪГЛАСУВАЛИ:
	Лиляна Младенова
	н-к на отдел ПКИ в д-я КИ
	
	

	
	Красимира Мирчева
	главен юрисконсулт и и.д. директор на д-я КИ
	
	








image1.jpg




